Debate: Reaching women's economic independence through entrepreneurship and self-employment
Date: MONDAY, 2 MAY 2022
Speaker: Pernille Weiss
Country: Poland
Language: DA

Det er også det, der står på spil, når vi med denne betænkning forholder os til, at Europa er blevet et kontinent med et lavt iværksætterniveau - specielt når det kommer til kvindelige iværksættere. I EU tæller kvinder faktisk kun for 30 % af start-up-entreprenører, og kun 34 % af alle selvstændige. Det smitter negativt af på EU's konkurrenceevne, vores evne til innovation, bæredygtig vækst og jobskabelse.  Jeg har selv været iværksætter, og jeg har været virksomhedsejer i 12 år, og jeg ved af egen erfaring, at der er masser af kvinder, der gerne vil et liv som entreprenører. Det er kvinder, som kan skabe forretningsmodeller, arbejdspladser og virksomhedskulturer, der er mere fit til fremtiden end dem, vi hidtil har set. Men der er nogle væsentlige barrierer og udfordringer, som skal væk nu. For det første, så tror alt for mange kvinder sig mindre kompetente, end de faktisk er. Ofte er kvinder ret godt klædt på til opgaven som selvstændig. De ved det bare ikke, de har alt for lav iværksættertillid og har svært ved at finde overblik over, hvad de skal vide og kunne, og hvad de skal kunne håndtere, og hvor de skal få fat i det, de eventuelt mangler. Derfor er der i betænkningen flere anbefalinger til at fremme kompetenceopbygning gennem iværksætterprogrammer, uddannelse og netværk.  Både Kommissionen og flere medlemslande har iværksat iværksætterprogrammer, og noget tyder på, at det har en positiv effekt. Men vi ved stadigvæk alt for lidt og har brug for flere data, så vi kan se præcis, hvad det er, der fungerer. Ligesom det i det hele taget er vigtigt at blive klogere på iværksætterkvinders motivation og drive - og ikke mindst anderkende, fremme og synliggøre rollemodellerne.  For det andet er der alt for mange investorer, der ikke har fundet ud af, at det er endog en rigtig god forretning at give kvindelige iværksættere en økonomisk saltvandsindsprøjtning. Mænd modtager langt størstedelen af kapitalen i EU. Startups, der alene har mænd som stiftere, modtog i 2018 hele 93 % af alle de penge, der blev investeret i eksempelvis tech-branchen. Over for det der står, at kvinders virksomheder faktisk har en højere omsætning til trods for en lavere investering. Det understreger, at der er et kæmpe potentiale i at investere i kvinders forretningsmodeller, og det potentiale skal vores betænkning lirke op med de mange løsningsforslag, vi har fået lavet i et utroligt godt samarbejde mellem de politiske grupper igennem de sidste måneder. Det vil jeg i øvrigt rigtig gerne kvittere for med en stor tak.  Af alt det, som vi foreslår, vil jeg her til slut gerne fremhæve, at der bør oprettes kønsbevidste investornetværk, helst netværk, som i deres design bringer investorerne tættere på iværksætternes hverdag. Hele økosystemet skal aktiveres, og alle skal vide, hvor de finder hinanden, når de har brug for det. Lad mig også slutte med en løftet pegefinger til medlemslandene og til det ansvar, I har, og som EU ikke skal blande sig i: at livet som iværksætter, uanset om det gælder for en mand eller for en kvinde, også handler om, at der er en ordentlig work-life balance og en hverdag, der hænger sammen omkring privatlivet og især omkring børnefamilien. Det kan flere af jer godt gøre bedre.  I 2020 var det desværre sådan, at flere af os kendte nogen, der lukkede sin virksomhed, end vi kendte nogen, der startede en virksomhed. Det går simpelthen ikke. Vi skal have passet og plejet og udviklet grobunden for langt mere iværksætteri i EU. Nu stemmer vi om betænkningen i Europa-Parlamentet, og jeg håber, at vi får mindst 83 % til at stemme for, for det var nemlig det flotte resultat, som vi opnåede i Udvalget for Kvinders Rettigheder og Ligestilling, da udvalget stemte om den.